**קרייסיס 3** (באנגלית: **Crysis 3**) הוא משחק פעולה ממוחשב השייך לז'אנר משחקי יריות בגוף ראשון, אשר פותח על ידי חברת קרייטק והופץ על ידי אלקטרוניק ארטס. המשחק מהווה את המשחק האחרון בטרילוגיית "קרייסיס" כמשחק ההמשך ל"קרייסיס 2" מ-2011. עלילת המשחק סובבת סביב "חייל הנאנו" העתידני האחרון העונה לכינוי "פרופט", ובמלחמתו בחייזרים שפלשו לכדור הארץ במהלך אירועי המשחקים הקודמים, וכן בתאגיד הענק C.E.L.L שניצל את פלישת החייזרים על מנת לכונן בעולם ממשלה עולמית דיקטטורית.

בדומה לשני המשחקים הקודמים בסדרה, גם במשחק זה מופיעה "חליפת הנאנו" כאלמנט מפתח במשחק, המעניקה לשחקן כוחות על-אנושיים כגון זריזות מוגברת, כוח מוגבר, ואפשרות להפוך לרואה ואינו נראה. חלק מהתכונות החדשות שנוספו למשחק הן האפשרות להשתמש בחליפת הנאנו על מנת לפרוץ למערכות אלקטרוניות ולציוד הצבאי של האויב, והיכולת להשתמש בחץ וקשת. עקב הביקורת שספג המשחק הקודם על היותו ליניארי מדי, החליטו בקרייטק "לחזור למקורות" ולמשחקיות הפתוחה שאפיינה את המשחק הראשון. לשם כך, השתדלו מפתחי המשחק ליצור סביבות מגוונות אותן השחקן יכול לחקור, שזכו לכינוי "שבעת הפלאים" במהלך הקמפיין השיווקי שקדם ליציאתו. כמו כן, התמקדו מפתחי המשחק גם בהיבט העלילתי של המשחק על מנת ליצור עלילה בוגרת יותר, כשהם שואבים השראה מיצירות מדע בדיוני כגון "מחוז 9".

המשחק הוכרז רשמית באפריל 2012, ויצא לאור במהלך פברואר 2013 למחשב האישי ולקונסולות המשחק פלייסטיישן 3 ואקסבוקס 360. המשחק זכה לשבחים על הגרפיקה המשופרת, האפשרויות החדשות שניתנו לשחקן על מנת לשפר את ציודו, עיצוב השלבים והמצב מרובה המשתתפים, אך גם לביקורת על העלילה, אורך המשחק, וההיצע הקטן יחסית של תכונות חדשות ביחס למשחקים הקודמים בסדרה.

ב-2021 יצאה גרסה מחודשת למשחק, בעקבות הגרסאות המחודשות שיצאו לקודמיו בסדרה, שזכתה לכינוי **Crysis 3 Remastered**. הגרסה המחודשת יצאה לאור למחשב האישי, לפלייסטיישן 4, לנינטנדו סוויץ' ול-Xbox One.

משחקיות
-------

השחקן חמוש בחץ וקשת, משתמש במצב ההסוואה של חליפת הנאנו, אורב לשני חיילי C.E.L.L. שמנהלים שיחה מבלי לשים לב אליו
בדומה למשחקים הקודמים בסדרה, גם קרייסיס 3 הוא משחק יריות בגוף ראשון בו השחקן נכנס לנעליו של חייל הנאנו "פרופט" בדרכו להביס את החוצנים דמויי הדיונון מגזע ה-Ceph, גזע חייזרי מתקדם טכנולוגית. פרופט, החייל העתידני, מצויד ב"חליפת הנאנו" המעניקה לו כוחות על-אנושיים: זריזות מוגברת, כוח מוגבר, מצב חסינות מפני קליעים ופגיעות ואפשרות להפוך לרואה ואינו נראה. בקרי השליטה בכוחות של החליפה נשארו זהים לאלו שבמשחק הקודם, כאשר ניתן לגשת לכל מצב של החליפה בלחיצת על הכפתור הייעודי. שימוש בכל אחד מהכוחות המיוחדים של החליפה צורכים כמות מסוימת של אנרגיה מהחליפה, וברגע שכמות האנרגיה נגמרת, החליפה חוזרת למצב ברירת המחדש שלה ועל השחקן להמתין זמן מה עד שתתחדש.

בדומה למשחק הקודם, גם כאן אחת מהתכונות של חליפת הנאנו היא האפשרות להשתמש בחיישני העיניים המובנים בה כבמשקפת על מנת לתצפת על הסביבה ולסמן אויבים, כלי נשק, תחמושת ואספקה. ניתן להפוך את המשקפת לאמצעי ראיית לילה (מכונה Nanovision) ולזהות בעזרתה אויבים המסתתרים מאחורי מחסות על פי הקרינה התרמית שהם מפיקים. תכונה חדשה שהתווספה לחליפת הנאנו היא האפשרות לפרוץ בעזרתה לטכנולוגיות של האויב, ובכך לפתוח מקומות נעולים או לנטרל איומים העומדים בדרכו כגון שדות מוקשים או אמצעי לחימה חייזריים.

יכולות מסוימות של החליפה לא יכולות לפעול כאשר החליפה ריקה מאנרגיה; בכך, המשחק מעודד את השחקן להשתמש במצבי הפעולה של החליפה בחוכמה. את חליפת הנאנו ניתן לשדרג על ידי איסוף ערכות שדרוג, ובכך לשפר אספקטים מסוימים בה כמו שריון טוב יותר, או יכולות התגנבות משופרות, בהתאם לסגנון המשחק של השחקן.

המשחקיות נחשבת לפתוחה יותר ופחות ליניארית לעומת המשחק הקודם, ומעניקה לשחקן יותר חופש פעולה לגבי הדרך בה ירצה לסיים את משימותיו, בין אם ירצה לחתור למגע ולהתמודד עם אויביו פנים אל פנים או להתגנב מאחוריהם תוך שימוש במצב הבלתי נראה של החליפה ולהימנע ממגע ישיר אל מול האויב. בכך, המשחק מעניק לשחקן מספר דרכים לסיים כל אחד משבעת השלבים במשחק. לטענת המפתחים, דבר זה נעשה מתוך רצון לחזור למקורות שאפיינו את המשחק הראשון.

בדומה למשחקים הקודמים, גם כאן האויבים במשחק מתחלקים לשני סוגים: אנושיים ולא-אנושיים. האויבים בני-האנוש במשחק הם חיילים שכירים העובדים עבור הצבא הפרטי של חברת C.E.L.L השולטת בפועל על העיר ניו-יורק החרבה, מצוידים בחליפות מגן משוריינות ומסוגלים להשתמש במגוון כלי נשק וכלי רכב. החייזרים שייכים לגזע ה-Ceph דמוי הדיונון, מהלכים ברובם על שניים ונעזרים בחליפות שריון חיצוניות המעניקות להם כוח ומהירות על-אנושיים. הבינה המלאכותית של האויבים השתפרה לעומת המשחק הקודם, והם מגיבים מהר יותר לפעולות השחקן. הם יכולים להסתתר מאחורי מחסות, לקרוא לתגבורת, לתקשר אחד עם השני על מנת לאגף את השחקן, או להשתמש בסביבה המיוערת על מנת להפעיל טקטיקות של "פגע וברח".

השחקן יכול להתמודד עם אויביו תוך שימוש במגוון אמצעים: כלי ירייה, מטעני חבלה ורקטות, קרב פנים אל פנים בידיים ריקות, ולראשונה בסדרת המשחקים, גם כלי נשק ממקור חייזרי. את מרבית כלי הנשק ניתן לשפצר ולהתקין עליהם כוונות, משתיקי קול, מטולי רימונים ועוד, בהתאם לסוג הנשק. אחת מהתכונות החדשות שהוצגו במשחק היא האפשרות להשתמש בחץ וקשת, שמעניקה לשחקן יתרון על אויביו בכך שהוא יכול להשתמש בהם גם כשהוא בלתי נראה. ברשות השחקן עומד מספר מוגבל של חצים הניתנים לשימוש חוזר, וניתן לאסוף אותם בחזרה מגופות אויביו או מהמקומות בהם ננעצו. בדומה ליתר הנשקים במשחק, גם את הקשת ניתן לשפצר ולאפשר לה לתמוך בסוגים מיוחדים של חצים כגון חצים נפיצים או בעלי ראש אלקטרומגנטי.

### מצב מרובה משתתפים

המשחק מציע גם מצב משחק מרובה משתתפים. ישנם 8 מצבי משחק, ו-12 מפות שניתן לשחק בהן. מצבי המשחק הם Team Deathmatch, Deathmatch, Crash Site / Spears, Capture the Relay / Extraction, Hunter, Assault, Cell Vs Rebel, Developers Choice, Maximum Team Deathmatch, ו־Maximum Deathmatch. החידוש במצב זה לעומת המשחקים הקודמים הוא האפשרות לאסוף נשקים חייזריים שפזורים בנקודות מפתח במפה. כמו כן, לשחקנים ישנה אפשרות להשתמש באובייקטים שבמפה על מנת ליצור מכשולים כנגד היריב, או להעניק לעצמם יתרון טקטי על אויביהם.

אחד ממצבי המשחק החדשים שהתווספו הוא מצב ה"צייד" (Hunter). במצב לא-סימטרי זה, השחקנים מתחלקים לשתי קבוצות: ציידים חמושים בחץ וקשת וחליפת נאנו, וחיילי CELL שמחולקים למספר סוגים וחמושים במגוון כלי נשק. חיילים שהובסו, הופכים לציידים בסיבוב הבא. כדי לאזן את יחסי הכוחות, הציידים חמושים בחצים בעלי ראש נפיץ, ולחיילי CELL יש אספקה של אמצעי לחימה וחומרי נפץ בהתאם לסוג החייל שנבחר.

גרסת המחשב תומכת בעד 16 משתתפים במצב מרובה משתתפים, בעוד גרסאות הקונסולות תומכות במספר מרבי של 12 שחקנים.

עלילה
-----

### רקע

עלילת המשחק מתרחשת בשנת 2047, כ-24 שנים לאחר אירועי המשחק השני בסדרה. עלילת המשחק סובבת סביב "חייל הנאנו" האחרון, **לורנס ברנס** המכונה "**פרופט**", כשבמהלך אירועי המשחק הקודם קיבלה חליפת הנאנו את התודעה של פרופט בזמן שהאיש שלבש אותה קודם לכן, "אלקטרז", הקריב את חייו במטרה לעצור את החייזרים.

בשנים שחלפו לאחר תבוסת החייזרים במשחק הקודם, תאגיד הענק "קריינט אכיפה ולוגיסטיקה" (**C**rynet **E**nforcement & **L**ocal **L**ogistics, או בקיצור: **CELL**) לקח את הקרדיט על ההצלחה בעצירת פלישת החייזרים, ודבר זה אפשר לו לצבור כוח והשפעה בתוך ממשלת ארצות הברית. בחסות זו, הצליחה החברה לשים את ידיה על מרבית הטכנולוגיה החייזרית על מנת להשתמש בה כמקור בלתי מוגבל של אנרגיה, ובכך להפוך למונופול על ייצור האנרגיה העולמי. אלו שלא מצליחים לעמוד בתשלומים הגבוהים עבור האנרגיה שמספקת C.E.L.L, נשלחים לעבודות פרך במחנות שהוקמו מחוץ לערים, מה שגורם להפיכתן לערי רפאים.

באותו הזמן, יוצאים חיילי הנאנו האחרונים, פרופט ו**מייקל סייקס** המכונה "**פסיכו**", למסע ציד חובק עולם אחרי ה-Alpha Ceph - "חייזר האלפא", התודעה המרכזית ששולטת במוח-הכוורת של החייזרים, ומשמשת עבורם דמות מנהיג. הם מצליחים לאתר אותו ברוסיה, אך נלכדים על ידי C.E.L.L. שמצליחים לשים את ידיהם על "חייזר האלפא", ולוקחים אותם בשבי. פרופט מחולץ משם על ידי חברי המחתרת שמתנגדים לשלטון העריצות של C.E.L.L, בראשות המדען **קארל אנרסט ראש** שיצר קשר עם השחקן בסוף המשחק הקודם, ולוחמת המחתרת **קלייר פונטנלי**, ויוצא לניו יורק למסע נקמה שמטרתו להפיל את C.E.L.L.

### סיפור המשחק

בתחילת המשחק, פרופט מתאחד עם סייקו בשעה שהם נמלטים מהמתקן הצבאי של C.E.L.L על מנת לחזור חזרה לניו יורק, שם נמצאת מערכת הפקת האנרגיה העיקרית של C.E.L.L העונה לכינוי "מערכת X". פרופט מגלה כי בחלוף השנים העיר הפכה להיות עיר רפאים בחסות "כיפת הנאנו" של C.E.L.L, ובמקום זאת הפכה לג'ונגל עירוני שהטבע שולט בו, עם בעלי חיים, עצים וצמחייה בכל מקום. הוא מגלה גם כי חליפת הנאנו של סייקו הופשטה ממנו בכוח על ידי C.E.L.L במסגרת המחקר המדעי שלהם. חברי המחתרת, בראשות ראש, מעוניינים להשמיד את "מערכת X", באמונה שכך יצליחו למוטט את שלטונם העריצי. במהלך חיפושיהם אחרי "מערכת X", מגלה פרופט כי יש ביכולתו להשתמש בכלי הנשק של החייזרים, ומנצל אותם על מנת להתמודד נגד מערכות ההגנה של C.E.L.L. מנגד, חליפת הנאנו של פרופט, שמכילה את ה-DNA האנושי שלו בשילוב ה-DNA החייזרי והמנגנונים המכניים של החליפה, מעוררים אנטגוניזם אצל קלייר, שמסרבת להתייחס אליו כאל אדם.

לאחר שהם משמידים את הליבה של "מערכת X", הם מגלים שמקור הכוח של המערכת הוא לא אחר מאשר "חייזר האלפא" שהושם בתוך מתקן מיוחד שמאפשר ל-C.E.L.L לנקז את האנרגיה שהוא מפיק. לאחר שהוא משתחרר מהמתקן, הוא משתמש בכוחותיו על מנת לפתוח חור תולעת לעולם הבית של החייזרים שבגלקסיית המשולש, ולהשתמש בו כדי לשלוח מכונות מלחמה חייזריות על מנת להשלים את תוכנית-האב שלו: למחות את האדם מעל פני כדור הארץ ולהופכו לעולם ראוי למחיה עבור החייזרים. עם התעוררותו של "חייזר האלפא", מתעוררים לחיים גם יתר החייזרים שהיו רדומים בכדור הארץ, והם פותחים במתקפה מתואמת על הכוכב.

פרופט וסייקו מגלים כי C.E.L.L מתכננים להתמודד עם פלישת החייזרים על ידי שימוש ב"נשק יום הדין" שלהם: לוויין צבאי ענק המכונה "המלאך העליון" (Archangel) בעל יכולת לשאוב אנרגיה מרשת החשמל העולמית שהם הקימו, ולהפנות אותו כנגד מנהיג החייזרים על מנת להשמיד אותו. פרופט לומד כי שימוש בנשק יוביל לתגובת שרשרת שבסופה כדור הארץ יושמד, ומצליח להשבית את בקרי השליטה שלו ברגע האחרון. בדרך, מגלים פרופט וסייקו כי קלייר, שסייקו היה מאוהב בה במהלך חברותו במחתרת, הייתה חלק מאותו צוות מחקר של C.E.L.L שהפשיט ממנו את חליפת הנאנו, תהליך ממנו מעטים שורדים בחיים, והדבר גורם לחיכוך במערכת היחסים שלהם. לאחר מכן הם פוגשים בראש, ולרוע מזלם, הם מגלים שבמשך כל הזמן הזה הוא היה נשלט על ידי מנהיג החייזרים, וניצל אותם על מנת שיסייעו לו להתעורר מחדש. ראש תוקף אותם, מנטרל את חליפת הנאנו של פרופט ופוצע אנושות את קלייר, ולאחר שראש נהרג הם נמלטים מהמקום בעור שיניהם. קלייר לבסוף מתה מפצעיה, וסייקו מתאבל עליה בטענה שהוא היה מצליח להציל אותה לולא היעדרה של חליפת הנאנו, ומתעמת עם מפקדו לשעבר ומאשים אותו כי איבד את אנושיותו. פרופט טוען כי היעדרה של חליפת הנאנו דווקא הצילה אותו מפני השליטה המוחית שבה היה נתון ראש. לאחר שהוא למד כי חייו ניצלו דווקא בזכות היעדרה של חליפת הנאנו, מחליט סייקו לחזור אל שמו האמיתי - מייקל - ולסייע למפקדו לשעבר להגיע אל מנהיג החייזרים.

בעזרתו של מייקל, פרופט נלחם כנגד עדר החייזרים שנשלח לעוצרו, מוצא את מנהיג החייזרים בחללית האם והורג אותו באמצעות ירייה מקשתו, ובכך נוקם את מותם של חבריו לצוות שנהרגו על ידי החייזרים במהלך אירועי המשחקים הקודמים. הם מנסים להמלט מחללית האם לפני שתושמד אך לא מצליחים, ומייקל מקריב את חייו על מנת לסייע לפרופט להמלט.

פרופט, שנפלט מחללית האם אל מרחבי החלל, מגלה כי תבוסת מנהיג החייזרים עדיין לא הצליחה לסגור את חור התולעת, וכי החיים על פני כדור הארץ עודם בסכנת כליה. הוא נזכר בלוויין הצבאי "המלאך העליון" - נשק יום הדין של C.E.L.L, ונעזר בו על מנת ליצור תגובת שרשרת ולהשמיד בעזרתה את חור התולעת. במהלך תגובת השרשרת פרופט נזרק חזרה אל האטמוספירה של כדור הארץ, ומתרסק על חוף הים בסמוך לאיי לינגשאן - מקום ההתרחשות של המשחק הראשון, היכן שהחלה המלחמה 27 שנים קודם לכן.

פרופט מתעורר בבוקר באחת מהבקתות הנטושות של איי לינגשאן, ומתגלה לשחקן כי חליפת הנאנו התפתחה כך שתדמה את המראה האנושי שלו, דבר שהופך למעשה את פרופט לצורת חיים פוסט-אנושית. תשדיר טלוויזיה שמתנגן ברקע מגלה כי תאגיד C.E.L.L פורק בהוראת הסנט האמריקני. כשהוא מתקדם לכיוון החוף, מחליט פרופט, שאיבד כמעט את כל עולמו, מחליט לפתוח דף חדש בחייו בכך שהוא זורק לים את הדסקיות של חבריו לנשק, ומחליט להשתמש מעתה ואילך בשמו האמיתי - לורנס, לפני שהוא הופך חזרה לבלתי נראה ועוזב את המקום.

פיתוח
-----

עבודת הפיתוח על המשחק החלה בפברואר 2011, חודשיים לפני יציאתו הרשמית של קרייסיס 2. התקציב שהוקצב לפיתוח המשחק עמד על 66 מיליון דולר, אך צוות הפיתוח שהוקצה לצורך המשחק היה קטן משמעותית לעומת קודמיו, כיוון שהחברה עבדה באותה עת על פיתוח המשחקים Homefront 2 (שמאוחר יותר עבר לידי חברה אחרת) ו-Ryse: Son of Rome. על המשחק עבדו כ-100 מפתחים לאורך 23 החודשים שהוקצו לכך. לשם השוואה, הצוות שעבד על קרייסיס 2 מנה כ-150 איש וזמן הפיתוח שלו עמד על 38 חודשים.

### פיתוח הנרטיב

כיוון שקרייסיס 2, קודמו בסדרה, ספג ביקורות שליליות על הליניאריות שלו ועל נטישת מוטיבי "האי הטרופי" ו"הג'ונגל" שאפיינו את המשחק הראשון, וכיוון שצוות הפיתוח רצה להימנע אף הוא שוב מלחזור על מוטיב הלוחמה האורבנית שאפיין משחקים דומים בז'אנר שיצאו באותה עת (Battlefield 3, Call of Duty: Modern Warfare 3 ועוד), החליטו המפתחים לשלב את שני המוטיבים יחד, והפכו את העיר ניו-יורק, זירת ההתרחשות של המשחק הקודם, לסביבה פוסט-אפוקליפטית בה הטבע חזר והשתלט על המרחבים העירוניים. לשם כך, הכניסו המפתחים לעלילת המשחק את רעיון "כיפת הנאנו" שנוצרה על ידי תאגיד הענק CELL השולט בעיר, כאשר "כיפת הנאנו" מספקת את התנאים הנחוצים ליצירת הסביבה הייחודית של המשחק, והנרטיב העלילתי שלו.

כחלק מבניית הנרטיב של המשחק, קרייטק החליטו לבחור דווקא בחייל הנאנו "פרופט" כגיבור המשחק - בהיותו הדמות שהופיעה בעקביות לאורך כל סדרת המשחקים, ונחשבה עבורם לדמות המורכבת ביותר עקב התלאות שהוא עבר בשני המשחקים הקודמים. לשם כך, לקחו המפתחים השראה מסרט המדע הבדיוני "מחוז 9". בנוסף לכך, החליטו המפתחים להחזיר גם את דמותו של "סייקו", חייל נאנו לשעבר ששימש כפקודו של פרופט במשחק הראשון, כדמות מסייעת וכשותפו של פרופט לאורך העלילה. הנושאים המרכזיים בעלילת המשחק כפי שהותוו על ידי קרייטק, הם הגאולה שעובר פרופט לאחר שהוא יוצא לנקום את מות חבריו לנשק, ומערכת היחסים שבין האדם למכונה. מייק ריד, במאי המשחק, הגדיר את המשחק כ"אנושי" לעומת המשחקים הקודמים. על מנת להעמיק את הקשר הרגשי שבין השחקן למשחק, החליטו בקרייטק לדבב את דמותו של פרופט באמצעות טכנולוגיית לכידת תנועה, בניגוד למשחק הקודם שבו גיבור המשחק "אלקטרז" לא דיבר כלל לאורך אורכו עקב מגבלות טכניות של מנוע המשחק.

### פיתוח המשחקיות

כאמור לעיל, המשחק הקודם בסדרה, קרייסיס 2, ספג ביקורתעל היותו ליניארי מדי בניגוד לקרייסיס, שהתאפיין בחופש פעולה נרחב יותר ובהזדמנויות רבות שהמשחק נתן לשחקן לחקור את סביבתו. כתוצאה מכך, במהלך פיתוח המשחק, החליטו בקרייטק לשלב את שני האספקטים מהמשחקים הקודמים יחד, וליצור שילוב בין הליניאריות של קרייסיס 2 וחופש הפעולה שניתן לשחקן בקרייסיס. כתוצאה מכך, שלבי המשחק גדולים ופתוחים בהרבה לעומת קודמו (אם כי לא באותה מידה כמו חציו הראשון של קרייסיס) ועם זאת נשמרו מספר קטעים ליניאריים לאורך השלבים.

קרייטק הגדירו את שלבי המשחק כמחולקים למקטעים, או "בועות פעולה", שלא מקבעות בהכרח את השחקן למקום אחד אלא מאפשרות לו לנוע בחופשיות לאורך אותו המקטע בשלב. הליניאריות במשחק נשמרת בכך שבין כל מקטע למקטע ישנן סצנות מתוסרטות מראש, שמטרתן לטענת המפתחים היא לייצר במשחק רגעים "אפיים" בסגנון סרטי הפעולה של מייקל ביי. בכך, קיוו בקרייטק להחזיר לשחקן את השליטה במשחק, ולסייע לו לפתח וליישם אסטרטגיות משחק עבור כל שלב ומקטע. שבעת השלבים במשחק פותחו בו זמנית, וכל התמקדות באספקטים השונים של השלב - ההיבט האמנותי-גרפי, היבט המשחקיות והיבט האופטימיזציה - לקחה בין שבוע לשבועיים.

תמה מרכזית נוספת שהוצגה במשחק היא הצגת השחקן כ"צייד", וכתוצאה מכך, כלי הנשק במשחק עוצבו במיוחד כך שיתאימו לרעיון זה. צוות הפיתוח רצה להתרחק מעיצובי נשק טיפוסיים שמאפיינים לרוב את המשחקים בז'אנר, ועם זאת לא רצו שנשק בודד יהיה ההבדל בין קרייסיס 3 לקודמו. כוונתם של מפתחי המשחק הייתה לעצב את כלי הנשק ככלי לבניית הנרטיב. לשם כך הם יצרו את הקשת המורכבת שבה משתמש פרופט לאורך המשחק, מתוך הרעיון שחץ וקשת הם הכלים המאפיינים את הצייד משחר ההיסטוריה. כפרפרזה על המונח "משחק AAA (אנ')", הגדירו בקרייטק את מאפייני המשחקיות כ"AAA" - ראשי תיבות של Access, Adept ו־Attack: המפתחים עיצבו את המשחקיות כך שעל מנת להצליח במשימתו, השחקן נדרש לחקור את סביבתו, להשתמש באמצעים הטכנולוגיים שברשותו על מנת ללמוד את דרך הפעולה ודפוסי ההתנהגות של אויביו בטרם יצא לקרב. הקשת מעודדת את השחקן לשחק את המשחק בצורה של משחק התנגבות, ובכך לספק לשחקן צורת קרב חדשה אותה הוא יכול ליישם. כמו כן, פיתחו קרייטק את מכניקת ההאקינג כך שתשחק תפקיד מרכזי במשחק.

המצב מרובה המשתתפים של המשחק פותח על ידי השלוחה הבריטית של קרייטק, ועוצב כדי לשפר את היעילות של חליפת הנאנו בסביבה של משחק מקוון. כדי ליצור מפות שייחרתו בזכרונו של השחקן, הטמיעו קרייטק במשחק מנגנון שיפתח עבור השחקן מפות חדשות למצב מרובה המשתתפים ככל שהוא מתקדם בעלילת המשחק. בכך קיוו המפתחים לגרום לשחקנים "להישאב" עוד יותר אל עולם המשחק. אחד ממצבי המשחק, מצב ה"צייד", עוצב בהשראת סדרת משחקי TimeSplitters (אנ'). כמו כן, החליטו המפתחים ליצור שני מדי אנרגיה לחליפת הנאנו, מד אחד שינוצל ברגע שהשחקן מבצע ריצת ספרינט ומד אחר לשימושים האחרים של החליפה. ההחלטה נבעה מהחלטת המפתחים ליצור שלבים גדולים יותר ביחס לשני המשחקים הקודמים, ולסייע לשחקנים לנווט במהירות בין נקודות במפה.

### מאפיינים טכניים

אחת ממטרות העל שהציבה קרייטק בזמן פיתוח המשחק היא "לדחוף" את הגרפיקה במשחק אל גבולות שלא נראו עד כה במשחקי מחשב, באמונה כי הגרפיקה היא אלמנט מפתח שמסייע לקדם את המשחקיות והעלילה ולהעניק לשחקן עולם שבו הוא יכול "לשקוע" בתוכו. מנוע המשחק הוא CryEngine 3, פרי פיתוחה של החברה, ששימש גם את המשחק הקודם בסדרה, ובין התכונות החדשות שהוצגו בו נכללות, בין היתר, הצגה ריאליסטית של ערפל ועננים בעלי נפח והצללה, פיזיקת צמחייה דינאמית משופרת, קאוסטיקה אופטית דינמית, אפקטי תאורה משופרים וצללים מפוזרים. לאחר שקודמו בסדרה ספג ביקורת משחקני מחשב על כך שקרייטק אילצה "לחתוך" מספר תכונות גרפיות מרכזיות ממנוע המשחק על מנת לאפשר לו לרוץ על קונסולות הדור השביעי (הנוכחי באותה עת), שהיו בעלות חומרה חלשה יותר מחומרת מחשבים ששווקו באותה עת, הבטיחה קרייטק כי גרסת המחשב של המשחק תגרום למחשבים "להזיע". גרסת המחשב של המשחק משתמשת ב-API הגרפי Direct3D 11 תוצרת מיקרוסופט, וכתוצאה מכך דורשת כרטיס מסך תואם ומערכת הפעלה נתמכת (חלונות ויסטה ומעלה). כיוון שהמשחק תוכנן לצאת גם עבור הקונסולות, מפתחי המשחק נאלצו, לטענתם, "לפרק את המנוע לגורמים" על מנת לגרום למשחק לרוץ על הקונסולות למרות הגרפיקה התובענית.

### מוזיקה

המוזיקה למשחק הולחנה על ידי המלחין הבולגרי בוריסלב סלבוב, שהיה אמון גם על הלחנת הפסקול של המשחק הקודם. חלק מהקטעים שהולחנו עבור המשחק הם חדשים, וחלקם עיבודים מחודשים לקטעים מהמשחקים הקודמים. הנושא המוזיקלי של המשחק עוצב כך שיתאים לאווירה הפוסט-אפוקליפטית שלו. המוזיקה במשחק היא דינאמית, ועוצבה כך שתשתנה בהתאם לסגנון המשחק של השחקן. כתוצאה מכך, המוזיקה שתתנגן בשעה שהשחקן בוחר להתמודד עם אויביו בקרב פנים אל פנים תהיה דרמטית ואגרסיבית יותר, לעומת מוזיקה רגועה ושקטה יותר שתתנגן בשעה שהשחקן בוחר בגישה "התגנבותית" יותר.

שיווק והוצאה לאור
-----------------

עוד ב-2010, טרם יציאת המשחק השני לאור, ציין ניית'ן קמריליו, אחד מהמפיקים בקרייטק, כי לסדרת "קרייסיס" יש פוטנציאל להפוך לזיכיון שיימשך לזמן רב, כיוון שלטענתם העולם של סדרת המשחקים הוא עולם שקל "להיכנס" אליו ולהישאב לתוכו. לטענתם, "אין שום סיבה מדוע זה (הזיכיון) לא יהפך למשהו גדול (כמו זיכיון Call of Duty)". כתוצאה מכך תכננה החברה את פיתוח הנרטיב העלילתי של המשחק עוד בינואר 2011. למרות זאת, המנכ"ל סבט ירלי טען כי במידה וקרייסיס 2 לא יצליח מסחרית, קרייטק לא תפתח את משחק ההמשך.
לאור ההצלחה היחסית של קרייסיס 2, הכריזה החברה במרץ 2012 כי היא עובדת על "משהו פנטסטי" ורמזה על הכרזה מתאימה בחודש שלאחר מכן. ב-11 באפריל, החברה המפיצה EA הכריזה "בטעות" על המשחק בחנות המקוונת שלה. ההכרזה הוסרה מהחנות כעבור זמן קצר, אך חזרה בצורה "רשמית" יותר חמישה ימים לאחר מכן. לצורך הקמפיין השיווקי, שכרה קרייטק את מפיק הקולנוע אלברט יו (אנ') לצורך הפקת סדרה של 6 סרטונים המציגים את המשחק ותכונותיו, שזכו לכינוי "*The 7 Wonders of Crysis 3*" (שבעת פלאי קרייסיס 3).

גרסת אלפא שוחררה עבור שחקני המחשב ב-31 באוקטובר 2012 עבור מספר משתמשים נבחרים בחנות המקוונת Origin של EA. תקופת הבדיקות של גרסת האלפא נמשכה בין ה-2 בנובמבר ל-9 בנובמבר. גרסת הבטא שוחררה ב-29 בינואר 2013, והייתה זמינה לכלל הפלטפורמות עד 12 בפברואר. גרסה זו כללה את מצב מרובה המשתתפים בלבד, בצירוף שני מצבי משחק להדגמה ו-2 מפות תואמות. קרייטק הודיעה כי 3 מיליון שחקנים נרשמו לגרסת הבטא.

לבסוף, יצא המשחק לאור ב-19 בפברואר 2013 בארצות הברית וב-21 בפברואר בבריטניה וביתר העולם. המשחק שוחרר עבור המחשב האישי ועבור הקונסולות פלייסטיישן 3 ו-Xbox 360. במקור, המשחק תוכנן לצאת לאור גם לקונסולת ה-Wii של נינטנדו, אך בסופו של דבר בוטלה לאור סכסוכים שהתגלעו בין EA לבין נינטנדו. נוסף לגרסה הרגילה, יצאה לאור גם מהדורה מיוחדת בשם "Hunter Edition" שהעניקה לשחקן מספר פריטים במתנה וגישה מוקדמת לקשת המורכבת עבור המצב מרובה המשתתפים. שחקנים שהזמינו את המשחק בהזמנה מוקדמת, קיבלו בנוסף לכך גם עותק של קרייסיס הראשון כמתנה יחד עם המשחק.

המשחק יצא כחלק מחבילת "Crysis Trilogy" ב-20 בפברואר 2014 בחנות המקוונת של EA. הגרסה כללה את המהדורות המיוחדות של שני המשחקים הקודמים בטרילוגיה, לצד משחק הספין-אוף קרייסיס: ראש קרב.

כיוון שהמצב מרובה המשתתפים אוכסן על שרתים ייעודיים של EA, ולא על שרתי GameSpy עליהם אוכסנו המשחקים הקודמים (קרייסיס, קרייסיס 2, מלחמות קרייסיס), "ניצל" המשחק מסגירת שירותי האונליין של GameSpy שאירעה ב-2014. עם זאת, בספטמבר 2023 החליטה EA לסגור את שרתי המשחק, ומצב מרובה המשתתפים לא יהיה זמין יותר.

### גרסה מחודשת

בעקבות הצלחת הגרסה המחודשת של קרייסיס, הכריזה קרייטק על גרסה מחודשת לקרייסיס 3 שתיקרא *Crysis 3 Remastered* ותצא לאור ב-15 באוקטובר 2021 למחשב האישי ולקונסולות פלייסטיישן 4, Xbox One ונינטנדו סוויץ'. הגרסה המחודשת נמכרת בחנויות הדיגיטליות בנפרד או כחלק מחבילת Crysis Remastered Trilogy, שכללה את הגרסאות המחודשות של קרייסיס וקרייסיס 2.
הגרסה המחודשת פותחה יחד עם אולפני Saber Interactive ומשתמשת בגרסה משופרת של המנוע CryEngine 3, שיובאו אליו תכונות מתקדמות מהגרסאות החדשות יותר של המנוע כגון תמיכה בניתוב קרניים בזמן אמת. המשחק יצא לאור עצמאית על ידי קרייטק, ולא כוללת עימה מצב מרובה משתתפים.

ביקורות
-------

לאחר יציאתו, זכה המשחק לביקורות חיוביות למדי, כאשר ממוצע הביקורות באתר Metacritic עומד על 76/100 לגרסת האקסבוקס, 77/100 לגרסת הפלייסטיישן ו-76/100 לגרסת המחשב.

הגרפיקה והנראות של המשחק זכו לשבחים. בביקורת שנכתבה על המשחק באתר Eurogamer צוינה לחיוב העובדה שקצב הפריימים לשנייה נותר יציב למרות הגרפיקה התובענית, ועיצוב הסביבות במשחק אף כונה שם "אמנותי". אודי יוגב מ-ynet כינה את הגרפיקה במשחק "אלוהית", ציין לחיוב את השילוב שנעשה בין הסביבה העירונית שאפיינה את המשחק הקודם לבין הסביבה הטבעית ואת העובדה שביצועי המשחק נותרו יציבים גם על חומרה בינונית ביחס לזמן יציאת המשחק. ביקורת דומה פורסמה גם באתר GameSpot. מת'יו רורי מאתר GameSpy הגדיר את הנראות הוויזואלית של המשחק כ"מהממת", ושיבח את קרייטק על כך שהצליחו ליצור סביבה ש"גם בלתי ראויה למחיה וגם נראית טוב בצורה יוצאת מן הכלל".

עיצוב השלבים אף הוא זכה לשבחים. כריסטיאן דונלן מ-Eurogamer ציין לחיוב את העובדה שהמשחק מעודד את השחקן לאמץ טקטיקות של התגנבות, אך ציין כי השלב האחרון היה "חוויה נשכחת". רורי מ־GameSpy שיבח את עיצוב השלבים במשחק, וטען כי השלבים הפתוחים יחסית מעודדים את השחקן לחקור את סביבתו. לעומת זאת, ארז רונן מ-Vgames טען כי למרות שהשלבים גדולים יחסית ביחס למשחק הקודם, הם מחוסרים נפח, ועולם המשחק מוצג בצורה חלקית מאוד. לטענתו, ההגבלה באורך המשימות מונעת מהשחקן "לשאוב את האווירה הדי מוצלחת של המשחק". עוד ציין רונן כי המשחק מתחיל בצורה בינונית אך משתפר כשמגיעים לשלבים המאוחרים שבו. ביקורת דומה הושמעה גם באתר GameInformer, שם המבקר ציין כי הרגעים הטובים ביותר במשחק מצויים דווקא בשלבים המאוחרים שלו. אתר gamerspack העניק למשחקיות שלו ביקורת פושרת, והמבקר ציין לשלילה את הרגשתו, שלטענתו הוא משחק במשחק "כדי לצאת ידי חובה".

הביקורת הבולטת ביותר נמתחה על עלילת המשחק. ג'וש הרמון מ-*Electronic Gaming Monthly* טען כי המשחק מתקשה "להגיש" לשחקן את הרגעים המרגשים שבו, וטען כי קל יחסית לשכוח את העלילה ולא לשים לב לטוויסטים שבה. למרות זאת, הוא שיבח את סצנת הסיום במשחק, וטען כי מדובר בסוף הראוי לסדרת "קרייסיס". ביקורת דומה נכתבה גם ב-Vgames, שם כינה רונן את העלילה "מטופשת", וציין כי גם אותם רגעים "פסדו-פילוסופיים של התייחסות לאנושיות הנעלמת של פרופט" ביחס לסייקו, פקודו לשעבר ושותפו בהווה, שהופשט מחליפת הנאנו ומגלה מחדש את מגבלות אנושיותו, לא מצליחים להרים את העלילה לגבהים שהיא ראויה לה. רורי מ־GameSpy ציין כי העלילה אמנם בוגרת יותר מאשר עלילת שני המשחקים הקודמים, אך סבלה מהתחלה גרועה ומאורך קצר יחסית (6 שעות משחק).

מבקרים רבים החשיבו את המשחק כ"התפתחות" יותר מאשר "מהפכה פורצת-דרך". ב-GameSpy ציינו כי המשחק לא היה שאפתני מספיק, ולמרות השיפורים לעומת קודמיו, הוא עדיין לא התקדם רחוק מדי לעומתם; המשחק נכשל בשאיפתו להיות מהפכני מספיק כמו המשחק הראשון. באתר GamesRadar נכתב כי המשחק לא הצליח להביא "משהו חדש" לז'אנר משחקי היריות, אך למרות זאת סיפק חוויית משחק מהנה ומספקת. בביקורת שנכתבה עליו באתר PCGamer נטען כי שם המשחק היה צריך להיקרא "קרייסיס 2: פרק 2" (בדומה ל-Half-Life 2: Episode Two), ולא "קרייסיס 3".

### מכירות

במהלך השבועיים הראשונים ליציאתו, הפך המשחק למשחק הנמכר ביותר בבריטניה, לצד המשחק *Metal Gear Rising: Revengeance* שיצא באותו חודש. בארצות הברית, מכר המשחק כ-205 אלף עותקים ב-12 הימים הראשונים שלאחר יציאתו. עם זאת, קצב המכירות דעך בהרבה, והמשחק (לצד Dead Space 3, אף הוא משחק שהופץ על ידי EA) כשל במכירות ולא הצליח לעמוד בציפיות המכירות שקבעה EA, ובכך הפך לכישלון קופתי. סבט ירלי, מנכ"ל קרייטק, התאכזב מנתוני המכירות של המשחק, אך למרות זאת ציין כי מדובר ב"יצירת המופת" של הסטודיו וכי לטענתו מדובר במשחק הטוב ביותר שהוציאה קרייטק אי פעם.

קישורים חיצוניים
----------------

ויקישיתוף מדיה וקבצים בנושא **קרייסיס 3** בוויקישיתוף
* 

* אתר האינטרנט הרשמי של קרייסיס 3

* "קרייסיס 3", במסד הנתונים הקולנועיים IMDb (באנגלית)
* קרייסיס 3, באתר PCGamingWiki (באנגלית)
* ביקורת: Crysis 3, באתר Vgames
* Crysis 3: ביקורת - בינוניות מקסימלית, באתר gamerspack
* אודי יוגב, קרייסיס 3 כאן: איך הוא נראה?, באתר ynet, 19 בפברואר 2013
* אודי יוגב, קרייסיס 3: יפה שבא לבכות, באתר ynet, 19 במרץ 2013

הערות שוליים
------------

1. ↑  Hector Madrigal, Kojo Howe, Destin Legarie, +11 8k Moreupdated, The 7 Wonders of Crysis 3 - Crysis 3 Guide, IGN (באנגלית)
2. ↑  Writer, Nathan Grayson Former News; Grayson, Nathan (2012-04-25). "Crytek On Fusing Crysis 1, Crysis 2, And District 9". *Rock, Paper, Shotgun* (באנגלית). נבדק ב-2023-12-28.
3. 1 2  Preview: Our first look at Crysis 3, Destructoid (באנגלית אמריקאית)
4. 1 2  RedMan, Crysis 3 walkthrough and complete guide, GameZone, ‏2013-02-23 (באנגלית אמריקאית)
5. ↑  Michael Rougeau, Review: 'Crysis 3' is a Gorgeous, Nonsensical Masterpiece, Complex (באנגלית אמריקאית)
6. 1 2 3 4 5  GameSpy: Crysis 3 Review - Page 1, uk.pc.gamespy.com
7. 1 2  E3: Getting ARROWED in Crysis 3, Destructoid, ‏2012-06-09 (באנגלית אמריקאית)
8. ↑  בניגוד לשאר כלי הנשק, שלאורך כל משחקי הסדרה, שימוש בהם היה "מוציא" את השחקן מהמצב הבלתי נראה.
9. 1 2  Crysis 3 trailer gives multiplayer overview, Shacknews, ‏2012-10-09 (באנגלית)
10. 1 2  Evan Lahti published, Crysis 3 review, pcgamer, ‏2013-02-19 (באנגלית)
11. ↑  "Crysis 3 open beta for PC, PS3, Xbox 360 on 29th January". *Eurogamer.net* (באנגלית). 2013-01-23. נבדק ב-2023-12-31.
12. ↑  Hector Madrigal, Kojo Howe, Destin Legarie, +11 8k Moreupdated, Hunter Mode - Crysis 3 Guide, IGN (באנגלית)
13. ↑  published, Tyler Wilde (2012-10-10). "Crysis 3 multiplayer trailer: 16-player support for PC version, New York social feed". *PC Gamer* (באנגלית). נבדק ב-2023-12-31.
14. 1 2  Gamasutra - News - What's holding back Crysis 3?, web.archive.org, ‏2013-03-02
15. 1 2  פייר-יבס דונזלז, טיאגו סוסה, The Art and Technology behind Crysis 3, קרייטק
16. ↑  Arthur Gies, Crysis 3 interview: posthuman interest, Polygon, ‏2012-04-24 (באנגלית אמריקאית)
17. ↑  Crysis 3 will learn from past mistakes and success, says Rasmus Hojengaard, web.archive.org, ‏2015-08-17
18. ↑  Omri Petitte, Crysis 3 first look: Bullets, bows, and the Big Apple (preview), VentureBeat, ‏2012-04-24 (באנגלית אמריקאית)
19. ↑  Writer, Nathan Grayson Former News; Grayson, Nathan (2012-04-25). "Crytek On Fusing Crysis 1, Crysis 2, And District 9". *Rock, Paper, Shotgun* (באנגלית). נבדק ב-2023-12-30.
20. ↑  The Vulnerable Side of Crysis 3, GameSpot (באנגלית אמריקאית)
21. ↑  Dean Takahashi, Crysis 3 brings the jungle, gun hacking, and silent stealth kills to Manhattan (hands-on preview), VentureBeat, ‏2012-06-04 (באנגלית אמריקאית)
22. 1 2  Dave Cook Contributor, Crysis 3: we're only human, after all, VG247, ‏2013-02-08 (באנגלית)
23. ↑  Colin Campbell, Just How Human is Crysis 3?, IGN, ‏2013-02-15 (באנגלית)
24. ↑  "Ditching Far Cry, piracy, gameplay and just about breaking even: Crytek on the ups and downs of the Crysis series". *Eurogamer.net* (באנגלית). 2012-11-12. נבדק ב-2023-12-30.
25. 1 2  published, Tom Francis (2012-05-01). "Crysis 3 creative director on sandbox play versus 'Michael Bay moments'". *PC Gamer* (באנגלית). נבדק ב-2023-12-30.
26. ↑  Russ Frushtick, 'Crysis 3' is all about a return to form: Wide open spaces, Polygon, ‏2012-06-04 (באנגלית אמריקאית)
27. ↑  Crysis 3 final box art revealed | GamesRadar+, web.archive.org, ‏2016-05-17
28. ↑  Emily Gera, Crysis 3 is a study in hunting and being hunted, Polygon, ‏2012-04-24 (באנגלית אמריקאית)
29. ↑  Crysis 3: Crytek UK interview | gamesTM - Official Website, web.archive.org, ‏2015-09-24
30. ↑  Bengt Lemne, Crytek on Crysis 3 multiplayer, Gamereactor UK, ‏2012-08-21 (באנגלית)
31. ↑  "Crysis 3 developer Crytek on why it's impossible for next-gen consoles to match the power of gaming PCs". *Eurogamer.net* (באנגלית). 2013-02-18. נבדק ב-2023-12-30.
32. ↑  Crytek: Graphics are 60 percent of a game, GameSpot (באנגלית אמריקאית)
33. ↑  Face Off: Is Crysis 3 the best-looking game ever? - PC Gamer, web.archive.org, ‏2015-12-17
34. ↑  published, Richard Cobbett (2012-08-17). "Crytek CEO on Crysis 3: "This time we promise to melt down PCs"". *PC Gamer* (באנגלית). נבדק ב-2023-12-30.
35. ↑  Crysis 3 system requirements published, PCs everywhere wince, Engadget, ‏2012-12-03 (באנגלית אמריקאית)
36. ↑  Consoles Are a 'Massive Barrier' for Crysis 3 Development, The Escapist (באנגלית)
37. ↑  Inside Crytek Interview Part 2: Christian Schilling answers your questions | Crytek, web.archive.org, ‏2015-07-22
38. ↑  Sam, Crytek Audio Directors And Composer – Simon Pressey, Florian Füsslin & Borislav Slavov | Speakhertz - Talk Audio (באנגלית אמריקאית)
39. ↑  "Crytek: Crysis can be as big as COD". *Eurogamer.net* (באנגלית). 2010-11-10. נבדק ב-2023-12-31.
40. ↑  Stephany Nunneley-Jackson News Editor, Crysis 3 story planned, development "depends on the success of Crysis 2," says Yerli, VG247, ‏2011-01-26 (באנגלית)
41. ↑  Tom Goulter published, Crytek teases absolutely fantastic mystery project, gamesradar, ‏2012-03-12 (באנגלית)
42. ↑  Crysis 3 officially announced, coming in 2013, Destructoid, ‏2012-04-16 (באנגלית אמריקאית)
43. ↑  Megan Farokhmanesh, The 7 Wonders of Crysis 3: Episode 4 introduces 'The Typhoon', Polygon, ‏2013-01-16 (באנגלית אמריקאית)
44. ↑  Crysis - Official Site, web.archive.org, ‏2015-07-22
45. ↑  Matthew Kato, Crysis 3 Preview - Get In On The Crysis 3 Multiplayer Beta, Game Informer, ‏2013-02-19 (באנגלית)
46. ↑  Stephany Nunneley-Jackson News Editor, Crysis 3 pre-orders 35% above Crysis 2, 3 million participate in multiplayer beta, VG247, ‏2013-02-15 (באנגלית)
47. ↑  Stephany Nunneley-Jackson News Editor, Crysis 3 February release date narrowed down, VG247, ‏2012-12-06 (באנגלית)
48. ↑  "Crysis 3 was running on Wii U but port "had to die"". *Eurogamer.net* (באנגלית). 2013-03-04. נבדק ב-2023-12-31.
49. ↑  Pre-order Crysis 3, get Crysis free, Engadget, ‏2012-11-01 (באנגלית אמריקאית)
50. ↑  Dave Cook Contributor, Crysis Trilogy out now on Origin, includes all games & DLC, VG247, ‏2014-02-20 (באנגלית)
51. ↑  Taylor Lyles, EA Closing Servers for Crysis 3, Dead Space 2, and Dante's Inferno, IGN, ‏2023-08-09 (באנגלית)
52. ↑  Adam Bankhurst, Crysis Remastered Trilogy Announced for Fall 2021, IGN, ‏2021-06-01 (באנגלית)
53. ↑  Crysis 3 for Xbox 360 Reviews - Metacritic, web.archive.org, ‏2013-03-02
54. ↑  Crysis 3 for PlayStation 3 Reviews - Metacritic, web.archive.org, ‏2013-03-08
55. ↑  Crysis 3 for PC Reviews - Metacritic, web.archive.org, ‏2013-02-24
56. 1 2  "Crysis 3 review". *Eurogamer.net* (באנגלית). 2013-02-19. נבדק ב-2023-12-31.
57. ↑  אודי יוגב, קרייסיס 3: יפה שבא לבכות, באתר ynet, 19 במרץ 2013
58. ↑  Crysis 3 Review, GameSpot (באנגלית אמריקאית)
59. 1 2  ביקורת: Crysis 3, באתר Vgames.co.il, ‏2013-02-28
60. ↑  Matt Bertz, Crysis 3 Review - Evolutionary Gameplay, Revolutionary Graphics, Game Informer, ‏2013-02-19 (באנגלית)
61. ↑  שי פנחסי, Crysis 3: בינוניות מקסימלית - ביקורת, באתר GamersPack ישראל, ‏2013-02-25
62. ↑  Crysis 3 review, web.archive.org, ‏2014-12-01
63. ↑  Crysis 3 review | GamesRadar+, web.archive.org, ‏2016-03-03
64. ↑  GameCentral, Crysis 3 hunts down second week at top of UK charts, Metro, ‏2013-03-04 (באנגלית)
65. ↑  Dead Space 3, Crysis 3 Sales Fell Short, According to EA | EGMNOW, web.archive.org, ‏2013-07-16
66. ↑  James Orry, Dead Space 3 sales not what EA wanted, VideoGamer, ‏2013-05-08 (באנגלית אמריקאית)
67. ↑  Tate Steinlage, Crytek head: Crysis 3 is 'so far, our masterpiece', GameZone, ‏2013-03-04 (באנגלית אמריקאית)
68. ↑  Crytek: קרייסיס 3 הוא יצירת מופת, באתר Vgames.co.il, ‏2013-03-03

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb167288373 (data)

 |